На основу члана 46. Закона о локалној самоуправи („Службени гласник РС“, број 129/2007 и 83/2014), члана 57. Статута општине Гаџин Хан ( „Службени лист града Ниша Ниша“ бр.63/2008, 31/2011, 46/2012 и 36/2013) и члана 3. Одлуке о општинском већу општине Гаџин Хан ( „ Службени лист града Ниша“, бр.83/2008),

Општинско веће општине Гаџин Хан на 125. седници одржаној 15. јануара 2016. године, **ДОНОСИ**

**ОДЛУКУ**

**o учешћу Општине Гаџин Хан на конкурсу**

**ИНТЕРРЕГ-ИПА Програма прекограничне сарадње Бугарска–Србија**

**са пројектом „Повећање активности кроз олакшавање приступа“**

**Члан 1.**

У циљу побољшања прекограничне сарадње између Бугарске и Србије у оквиру Програма прекограничне сарадње Бугарска–Србија (INTERREG-IPA CROSS-BORDER COOPERATION BULGARIA-SERBIA PROGRAMME 2014TC16I5CBOO7), Општина Гаџин Хан доноси Одлуку да конкурише са пројектом „Повећање активности кроз олакшавање приступа“, Приоритетна оса1: Туризам, Специфични циљ 1.1: Туристичка привлачност.

Програм је ко-финансиран из инструмената за претприступну помоћ –II ( ИПА II Фонд) Европске уније.

**Члан 2.**

Општи циљ Програма је постизање уравнотеженог и одрживог развоја пограничног региона између Бугарске и Србије као дела европског простора, који би био постигнут кроз планиран економски раст, стварањем позитивног социо-економског окружења, прилагођавање климатским променама и унапређење система образовања.

**Члан 3.**

Партнерске општине на пројекту су : Општина Дупница и Општина Гаџин Хан. Општина Гаџин Хан има улогу Водећег партнера, а улогу Пројектног партнера има Општина Дупница. Партнерске општине су дужне да обезбеде заједничку имплементацију и координацију пројекта.

**Члан 4.**

На основу чл. 7. став 2. Закона о јавним набавкама, Општина Гаџин Хан се ослобађа примењивања Закона о јавним набавкама и обавезује да ће приликом реализације пројекта поштовати правила ПРАГ процедуре и ИНТЕРРЕГ–ИПА Упутства за реализацију пројекта.

**Члан 5.**

Укупно вредност пројекта конкурисаног код ИПА II Фонда износи 598.344,14 ЕУР.

Општина Гаџин Хан је дужна да обезбеди обавезно учешће у износу од 40.726,94 ЕУР.

**Члан 6.**

За чланове пројектног тима именовани су:

* Пројектни координатор, Миодраг Петровић, ЈМБГ:0404978730012
* Технички асистент, Ивана Кнежевић, ЈМБГ:2106982787610
* Финансијски асистент, Тијана Марковић, ЈМБГ:1701985735060

**Члан 7.**

Период имплементације је 24 месеца од датума одобрења средстава од стране ИНТЕРРЕГ-ИПА Програма прекограничне сарадње Бугарска–Србија 2014TC16I5CBOO7.

Број:06-34/16-III

У Гаџином Хану, дана 15. јануара 2016. године

**ОПШТИНСКО ВЕЋЕ ОПШТИНЕ ГАЏИН ХАН**

ПРЕДСЕДНИК

Саша Ђорђевић